AFRIKAANSE OPSOMMING: Daar is baie lae-stygende, onversterkte, lasdraende messelwerk (ULM) geboue in die Wes-Kaap, Suid-Afrika, wat 'n seismiese gebied is. Gevolglik kan hierdie geboue ineenstort indien seismiese aktiwiteit sou plaasvind. Hierdie geboue moet toegerus word om die seismiese aksies beter te weerstaan. 'n Moontlike monteringstegniek is om 'n spuitbare vervormings-verhardende sement-samestelling (SHCC) oorlaag te gebruik. Daar word gepostuleer dat die SHCC-oorlaag die duktiliteit van die messelwerkgeboue voldoende kan verbeter om ineenstorting te voorkom, of ten minste genoeg tyd te voorsien sodat die inwoners die gebou kan ontruim voor die ineenstorting. Om die effek van SHCC op lae-stygende geboue te bepaal, is 'n nie-lineêre eindige elementanalise (FEA) gedoen op grond van vorige eksperimentele en numeriese toetse. Die vorige toetse bestaan uit messelwerk-muurborde wat met 'n spuitbare SHCC-oorlaag toegerus is, asook toetse met nie-binding stroke tussen die SHCC-oorlaag en messelwerk-substraat. Die eksperimentele opstelling is met FEA sagteware gemodelleer en die numeriese resultate is vergelyk met die van die eksperimentele toetse. Die numeriese model is aangepas totdat dit 'n goeie voorstelling van die eksperimentele toetse gee ten opsigte van die diagonaal skuifvervorming en die skuifkrag teenoor verplasing. Die numeriese model is toe gebruik om 'n tipiese gebou in die lae-inkomstegebiede in die Wes-Kaap te modelleer. Die gebou is tot 'n tweedimensionele probleem vereenvoudig, aangesien slegs 'n kwasi-statiese in-vlak-analise gedoen is. Twee kante van die gebou is beskou vir 'n kwalitatiewe voorstelling van die gebou as geheel. Die oostekant met 'n lengte van 7,2 m en geen openinge nie is gemodelleer, asook die noordekant met 'n lengte van 32 m met verskillende openings en 'n laer muurstyfheid vir die grondvloer. Die model van die gebou het belowende resultate getoon, aangesien die SHCC-oorlaag die falingsmeganisme aan die oostekant verander het van diagonale skuiffaling na buig- skuif-faling, met 'n beduidende toename in die duktiliteit en skuifweerstand. Die noorde-kant het die diagonale skuiffaling gehandhaaf, die skuifweerstand is ook aansienlik verhoog, maar die duktiliteit het nie verbeter nie. Daar is tot die gevolgtrekking gekom dat die SHCC-oorlaag die seismiese weerstand van 'n lae ULM-gebou kan verbeter. Dit word egter aanbeveel dat verdere studies oor die materiaal parameters gedoen word, meer eksperimentele toetse op nie-binding stroke en seismise belading word benodig.